Martin Hermannsson átti stórleik þegar íslenska körfuboltalandsliðið vann Holland í fyrsta leik liðanna í undankeppni HM 2023 í gærkvöld. Martin, sem hefur ekki leikið með liðinu í tvö ár, segir hrikalega gaman að vera kominn aftur.
Mikið jafnræði var með liðunum í fyrri hálfleik og liðin skiptust á að hafa forystuna. Ísland lokaði fyrri hálfleiknum á þriggja stiga körfu frá Elvari Má Friðrikssyni og staðan 44-41 fyrir Ísland þegar liðin gengu til búningsklefa eftir jafnan fyrri hálfleik. Þriðji leikhluti var sveiflukenndur, íslenska liðið náði mest þrettán stiga forystu en hún var fjögur stig fyrir fjórða og síðasta leikhlutann, 62-58.
Þrátt fyrir að tapa alltof mörgum boltum sigldi Ísland að lokum tveggja stiga sigri í höfn, 79-77. Martin Hermannson reyndist atkvæðamestur með 27 stig en rúm tvö ár eru síðan hann lék með liðinu síðast.
Ísland mætir Rússlandi í næsta leik á mánudag og Martin býst við hörkuleik.
Íslenska karlalandsliðið í körfubolta vann fyrsta leik sinn í undankeppni HM 2023 í gærkvöld. Martin Hermannsson lék sinn fyrsta landsleik í tvö ár og gerði 27 stig.